***ΒΟΥΛΗ ΤΩΝ ΕΛΛΗΝΩΝ***

***Δ/ΝΣΗ ΠΡΟΜΗΘΕΙΩΝ ΚΑΙ ΔΙΑΧΕΙΡΙΣΗΣ ΥΛΙΚΟΥ***

***ΤΜΗΜΑ ΠΡΟΜΗΕΙΩΝ***

***Αθήνα, 29.10.2015***

***ΠΡΟΔΙΑΓΡΑΦΕΣ ΓΙΑ ΤΗΝ ΕΠΙΛΟΓΗ***

***ΑΝΑΔΟΧΟΥ – ΜΕΤΑΦΟΡΕΑ,***

***ΜΕ ΠΡΟΧΕΙΡΟ ΔΙΑΓΩΝΙΣΜΟ***

1.Αντικείμενο των μεταφορών θα είναι οι μεταφορές βιβλίων ή εντύπου υλικού, καθώς και οι μεταφορές οποιωνδήποτε άλλων κινητών πραγμάτων (εξοπλισμού γραφείων κ.λπ.).

2.Η διάρκεια της σύμβασης θα είναι ενός (1) έτους.

3.α. Οι υποψήφιοι ανάδοχοι υποχρεούνται να προσφέρουν τις εξής τιμές (άνευ ΦΠΑ):

1. Τιμή ημερομισθίου (και ωρομισθίου) ανά εργάτη.
2. Κόστος δρομολογίου φορτηγού αυτοκινήτου, εντός Αττικής.
3. Κόστος δρομολογίου φορτηγού αυτοκινήτου, εκτός Αττικής, ανά χιλιόμετρο.
4. Κόστος ανυψωτικού μηχανήματος, μετά του οδηγού – χειριστή αυτού, για μεταφορές σε πολυώροφα κτίρια εντός Αττικής, ανά ώρα.

 β. Οι υποψήφιοι ανάδοχοι υποχρεούνται να προσφέρουν τις ανωτέρω τιμές και για Σαββατοκύριακα.

 γ. Η προσφορά δεν θα γίνεται δεκτή εάν δεν παρατίθενται σε αυτή όλες οι ανωτέρω τιμές υπό στοιχεία i), ii), iii) & iv).

 δ. Το εκάστοτε δρομολόγιο φορτηγού αυτοκινήτου θα καθορίζεται από την αρμόδια Υπηρεσία της Βουλής και θα συμπεριλαμβάνονται όσοι ενδιάμεσοι σταθμοί φορτοεκφόρτωσης αυτό απαιτεί.

Επειδή η χρήση ανυψωτικών μηχανημάτων και φορτηγών αυτοκινήτων μεγαλύτερων από αυτά που διαθέτει η Υπηρεσία θα είναι περιορισμένη, ο ανάδοχος θα αναδειχθεί με βάση τους ακόλουθους συντελεστές στάθμισης:

* 0,50 για την τιμή ημερομισθίου ανά εργάτη.
* 0,45 για το κόστος δρομολογίου φορτηγού αυτοκινήτου, εντός Αττικής.
* 0,03 για το κόστος δρομολογίου φορτηγού αυτοκινήτου, εκτός Αττικής, ανά χιλιόμετρο.
* 0,02 για το κόστος ανυψωτικού μηχανήματος, μετά του οδηγού – χειριστή αυτού, για μεταφορές σε πολυώροφα κτίρια εντός Αττικής, ανά ώρα.

Οι υποψήφιοι που θα καταθέσουν προσφορές θα πρέπει να έχουν πιστοποίηση κατά ISO 9001:2000, όπως ισχύει σήμερα, και τουλάχιστον 3 ετών εμπειρία σε αντίστοιχες μεταφορικές εργασίες. Προς απόδειξη της εμπειρίας του κάθε υποψήφιος ανάδοχος θα υποβάλει μαζί με την προσφορά του υπεύθυνη δήλωση με βεβαιωμένο το γνήσιο της υπογραφής του ίδιου ή αν πρόκειται περί νομικού προσώπου τού νόμιμου εκπροσώπου, στην οποία θα αναφέρονται οι μεταφορικές εργασίες αντίστοιχης εμβέλειας που έχουν πραγματοποιηθεί κατά την τελευταία τριετία.

4. Το προσωπικό που θα απασχοληθεί από τον ανάδοχο για τις μεταφορές θα πρέπει να είναι Έλληνες πολίτες ή αλλοδαποί με άδεια παραμονής και εργασίας, η οποία θα αποδεικνύεται από έγγραφα της αρμόδιας αρχής. Το προσωπικό αυτό θα πρέπει επίσης να είναι ασφαλισμένο στο ΙΚΑ.

5. Ο ανάδοχος υποχρεούται για την απαρέγκλιτη τήρηση των διατάξεων της εργατικής νομοθεσίας, δηλαδή την καταβολή των νόμιμων αποδοχών του προσωπικού που απασχολεί, οι οποίες σε καμία περίπτωση δεν μπορεί να είναι κατώτερες των προβλεπόμενων από την Εθνική Σ.Σ.Ε., για την τήρηση του νόμιμου ωραρίου, την ασφαλιστική κάλυψη, τους όρους υγιεινής και ασφαλείας των εργαζομένων κ.λπ.. Σε περίπτωση που διαπιστωθεί παράβαση των ανωτέρω, θα καταγγέλλεται η σύμβαση με τον ανάδοχο.

6. α. Ο ανάδοχος θα είναι υποχρεωμένος να διαθέτει στην Υπηρεσία τον απαραίτητο αριθμό εργατών ή/και μεταφορικών μέσων, ανάλογα με την εργασία που θα του ανατίθεται. Το εκάστοτε δρομολόγιο φορτηγού αυτοκινήτου θα καθορίζεται από την αρμόδια Υπηρεσία της Βουλής και θα συμπεριλαμβάνονται όσοι ενδιάμεσοι σταθμοί φορτοεκφόρτωσης αυτό απαιτεί.

 β. Οι εργασίες θα γίνονται κατά τις εργάσιμες ημέρες και ώρες του προσωπικού της Βουλής και πάντοτε υπό την επίβλεψη και με τις οδηγίες υπαλλήλων της Βουλής, ή ανάλογα με τις ανάγκες της Υπηρεσίας.

 γ. Ο ανάδοχος θα οφείλει επίσης μετά από κάθε μεταφορά να υποβάλει αναλυτική κατάσταση των προσώπων που εργάστηκαν και των μέσων (αυτοκινήτων κ.λπ.) που χρησιμοποιήθηκαν με αναφορά και στο χρόνο απασχόλησης, ώστε να προκύπτει το ύψος της δαπάνης καθώς και βεβαίωση του ΙΚΑ, σχετικά με την παρακράτηση και απόδοση σ’ αυτό των εισφορών που αναλογούν στους εργαζομένους. Σε περίπτωση χρήσης φορτηγών αυτοκινήτων ο ανάδοχος οφείλει επιπρόσθετα να προσκομίζει και αντίγραφα ταχογράφων των μέσων που χρησιμοποιήθηκαν για τη μεταφορά.

7.α. Προκειμένου η υπηρεσία να ελέγξει την ύπαρξη των προϋποθέσεων των προηγούμενων όρων, ο ανάδοχος οφείλει, ως εργοδότης, κατά την κατάθεση των τιμολογίων να επιδεικνύει τα πρωτότυπα και να παραδίδει φωτοαντίγραφα των παρακάτω στοιχείων:

1. Μισθολόγιο επιχείρησης
2. Ειδικό βιβλίο νεοπροσληφθέντων
3. Κατάσταση επιθεώρησης εργασίας
4. Βεβαίωση του ΙΚΑ σχετική με την παρακράτηση και απόδοση στο ΙΚΑ των αναλογουσών εισφορών των εργαζομένων και
5. Υπεύθυνη δήλωση του Ν. 1599/1986 στην οποία θα δηλώνονται αφενός τα ονόματα των εργατών και αφετέρου ότι αυτοί είναι Έλληνες πολίτες ή αλλοδαποί με άδεια παραμονής και εργασίας στην Ελλάδα.

 β. Η αρμόδια υπηρεσία της Βουλής θα έχει το δικαίωμα να ζητάει από τον ανάδοχο και οποιοδήποτε άλλο σχετικό στοιχείο κρίνει απαραίτητο.

 γ. Προ της υπογραφής της σύμβασης με την Βουλή, ο ανάδοχος θα προσκομίσει υποχρεωτικά βεβαίωση φορολογικής και ασφαλιστικής ενημερότητας.

8. α. Ο ανάδοχος θα ειδοποιείται για την εκτέλεση της εκάστοτε μεταφοράς τέσσερις (4) ώρες νωρίτερα ως προς τους εργάτες και μία (1) ημέρα νωρίτερα ως προς το φορτηγό και το ανυψωτικό μηχάνημα.

β. Ο ανάδοχος υποχρεούται να ολοκληρώνει την εκάστοτε ζητούμενη μεταφορά ή εργασία μέσα στην προθεσμία που θα του θέτουν οι αρμόδιες Υπηρεσίες της Βουλής.

9. Η συμπεριφορά των εργατών που θα χρησιμοποιεί ο ανάδοχος στο χώρο της Υπηρεσίας θα πρέπει να είναι από κάθε άποψη άψογη (ευγενείς, πρόθυμοι, ευπρεπώς ενδεδυμένοι, κλπ.), ο ανάδοχος δε θα ευθύνεται για τυχόν ανεπιθύμητη συμπεριφορά, ατυχήματα ή ζημίες που τυχόν προκληθούν από τους εργάτες που θα απασχολήσει είτε στους ίδιους είτε σε τρίτους.

10. Η Βουλή έχει το δικαίωμα να διακόψει τη συνεργασία χωρίς υποχρέωση αποζημίωσης του αναδόχου εάν κρίνει ότι το εργατικό προσωπικό δεν έχει τη δυνατότητα να ανταποκριθεί σε εργασία που του έχει ανατεθεί ή δεν συμπεριφέρεται κοσμίως.

11. Η πληρωμή θα γίνεται μετά τη βεβαίωση της ολοκλήρωσης των εργασιών από την αρμόδια επιτροπή που θα ορίζεται με την σχετική απόφαση της Βουλής.

12. Σε περίπτωση που η επιτροπή θα διαπιστώνει παραλείψεις ή ότι δεν γίνεται σωστά η εργασία μεταφοράς, ο ανάδοχος θα είναι υποχρεωμένος μετά από την υπόδειξη της αρμόδιας επιτροπής παρακολούθησης να συμπληρώσει ή να διορθώσει την εργασία μεταφοράς με δική του οικονομική επιβάρυνση και όχι της Βουλής.

13. Με την υπογραφή της σύμβασης ο ανάδοχος οφείλει να καταθέσει στην υπηρεσία εγγυητική επιστολή καλής εκτέλεσης αξίας δύο χιλιάδων ευρώ (2.000€), η οποία θα εκδοθεί από Τράπεζα που λειτουργεί νόμιμα στην Ελλάδα, και θα επιστραφεί στον ανάδοχο σε δεκαπέντε (15) μήνες από την ημερομηνία υπογραφής της σχετικής σύμβασης.

14. Σε περίπτωση που η ανατιθέμενη εργασία δεν ολοκληρωθεί μέσα στην εκάστοτε συμφωνηθείσα προθεσμία θα επιβάλλεται στον ανάδοχο ποινική ρήτρα πενήντα ευρώ (50€) για κάθε ημέρα καθυστέρησης, η δε δαπάνη αυτή θα εκπίπτει από την αξία της εγγυητικής επιστολής.

15. Η Βουλή δεν θα έχει καμία ευθύνη για την ασφάλιση του προσωπικού του αναδόχου κατά παντός κινδύνου καθώς και για κοινωνική ασφάλιση. Την ευθύνη αυτή θα έχει αποκλειστικά ο ανάδοχος.

16. Για οποιοδήποτε ατύχημα που πιθανώς θα συμβεί κατά τη διάρκεια της απασχόλησης των εργατών του αναδόχου στο πλαίσιο του έργου τους για τη Βουλή, την ευθύνη θα φέρει αποκλειστικά ο ανάδοχος και όχι η Βουλή.

17. Παράβαση οποιουδήποτε όρου της σύμβασης που θα υπογραφεί μεταξύ της Βουλής των Ελλήνων και του αναδόχου, περιλαμβανομένων και εκείνων που αφορούν στην απασχόληση του προσωπικού (ασφάλιση στο ΙΚΑ και νόμιμη άδεια εργασίας) θα συνεπάγεται την έκπτωση του αναδόχου και την κατάπτωση, υπέρ της Βουλής, της εγγυητικής επιστολής καλής εκτέλεσης, επιφυλασσόμενων και των διατάξεων για περαιτέρω αποζημίωση της Βουλής.

18. Σε περίπτωση πρόκλησης οιουδήποτε ατυχήματος ή ζημιάς σε οποιονδήποτε προστηθέντα δικό του, της Βουλής των Ελλήνων ή τρίτων, κατά τη διάρκεια εκτέλεσης των μεταφορών, την ευθύνη φέρει αποκλειστικά ο ανάδοχος. Σε περίπτωση που οποιοδήποτε πρόσωπο στραφεί δικαστικά κατά της Βουλής λόγω ατυχήματος ή ζημίας που έχουν προκληθεί κατά τα ανωτέρω, ο ανάδοχος υποχρεούται να παρεμβαίνει ως δικονομικός εγγυητής υπέρ της Βουλής σε οποιαδήποτε δίκη και σε όλους τους Βαθμούς Δικαιοδοσίας. Επίσης ο ανάδοχος υποχρεούται να είναι ασφαλισμένος κατά κινδύνων που σχετίζονται με την άσκηση της επαγγελματικής του δραστηριότητας σε ασφαλιστική εταιρία που λειτουργεί νόμιμα στην Ελλάδα και να προσκομίσει στην αρμόδια Υπηρεσία της Βουλής τους σχετικού ασφαλιστήριου προ της υπογραφής της σχετικής σύμβασης με την Βουλή.

19. α. Σε περίπτωση που η αρμόδια Υπηρεσία της Βουλής κρίνει ότι το εργατικό προσωπικό που θα χρησιμοποιήσει ο ανάδοχος δεν έχει τη δυνατότητα να ανταποκριθεί στην εργασία που του έχει ανατεθεί ή ότι αυτό δεν συμπεριφέρεται κοσμίως ή σε περίπτωση που ο ανάδοχος παραβιάζει οποιονδήποτε όρο της σύμβασης που θα υπογραφεί - οι οποίοι συμφωνούνται όλοι ουσιώδης - η Βουλή δικαιούται να καταγγείλει τη σύμβαση αυτή, χωρίς καμιά υποχρέωση αποζημίωσης του αναδόχου.

 β. Στις περιπτώσεις της προηγούμενης παραγράφου (α) και ανεξάρτητα από την καταγγελία ή μη της σύμβασης, θα καταπίπτει, υπέρ της Βουλής, η εγγυητική επιστολή της παραγράφου 13, αν ο ανάδοχος δεν εκτελεί προσηκόντως τα καθήκοντά του και μετά από δύο (2) το πολύ ειδοποιήσεις από μέρους της Βουλής για την άρση των πλημμελειών που παραμένουν αθεράπευτες.

***ΤΕΛΙΚΕΣ ΔΙΑΤΑΞΕΙΣ***

Η επιτροπή Διενέργειας Διαγωνισμού διατηρεί το δικαίωμα να ματαιώσει οποτεδήποτε την παρούσα διαδικασία.

Η δημοσίευση στο διαδίκτυο της πρόσκλησης αυτής γίνεται αποκλειστικά για λόγους μεγαλύτερης διαφάνειας και δεν μεταβάλει με οποιονδήποτε τρόπο τη νομική φύση της διαδικασίας.

**Ο Προϊστάμενος**

**του Τμήματος Προμηθειών της Βουλής**

**ΓΑΪΤΑΝΑΣ ΑΘΑΝΑΣΙΟΣ**